Diari Oficial de la Generalitat Valenciana


Sumari del DOGV 3991, del 03-05-2001 (2001/3203)

RESOLUCIÓ de 20 de març de 2001 de la directora general de Planificació i Gestió del Medi de la Conselleria de Medi Ambient, per què s'ordena la part dispositiva de les declaracions d'impacte ambiental.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3991

Data del DOGV
:   03-05-2001

Secció del DOGV
:   V. ALTRES ANUNCIS - E) MEDI AMBIENT

Número del document
:   2001/3203


Data del document
:   20-03-2001

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Moncada
    * Utiel
    * Simat de la Valldigna
    * impacte ambiental
    * vigilància del medi ambient

RESOLUCIÓ de 20 de març de 2001 de la directora general de Planificació i Gestió del Medi de la Conselleria de Medi Ambient, per què s'ordena la part dispositiva de les declaracions d'impacte ambiental. [2001/M3203]
  
Els articles 4.3 i 22 del Reial Decret Legislatiu 1302/1986, de 28 de juny, d'Avaluació d'Impacte Ambiental i del Reial Decret 1131/1988, de 30 de setembre, pel qual s'aprova el reglament per a l'execució de l'anterior decret, respectivament, estableixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu reglament, aprovat per Decret 162/1990, respectivament, estableixen l'obligatorietat de fer públiques les declaracions d'impacte ambiental, i en particular, de publicar aquestes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponents als expedients 310/98-AIA, 492/98-AIA i 521/98-AIA, que segons el reglament aprovat pel Decret 162/1990 estableix l'obligatorietat de publicar-les.
  
València, 20 de març de 2001.- La directora general de Planificació i Gestió del Medi: Paloma Gómez Ossorio.
  
Declaració d'impacte ambiental
  
Vist l'expedient 310/98-AIA, referent a un projecte d'extracció de terres i graves anomenat Pont Sec, que afecta una part de la parcel·la 178b del polígon 9, al terme municipal de Moncada (l'Horta Nord), del qual és promotor el senyor Manuel García Ferrer.
  
Vist que en data 23.06.98, el Servei Territorial d'Indústria i Energia remet un exemplar del corresponent estudi d'impacte ambiental, quedant pendent la remissió, en el seu moment, del resultat de la informació pública.
  
Vist que, en contestació a les consultes realitzades, van ser rebuts, en data 26.02.99, els següents informes tramesos per la Direcció Territorial de Medi Ambient:
  
Informe de la Unitat de Vies Pecuàries, donant compte que el projecte en qüestió podria afectar la via ramadera anomenada Assagador del barranc del Carraixet, classificada per l'Ordre de 14 d'abril de 1975, amb una amplària legal de 15 m. L'actuació haurà de ser realitzada fora d'aquesta via, pel fet que la Llei 3/1995, de 23 de març, de Vies Pecuàries. no contempla ocupacions per aquests tipus d'activitats.
  
Informe de la Secció Forestal, comunicant que el terreny afectat es localitza en una zona de conreu agrícola, que fita amb el barranc de Carraixet i es troba prop d'un abocador clausurat. L'excavació ha estat ja realitzada en bona part i està previst el seu rebliment amb enderrocs d'obra, per la qual cosa manifesta la preocupació pel control dels residus i les possibles filtracions.
  
Informe de la tècnica d'Espais Naturals, on destaca que la superfície de l'extracció prevista és de 1.560 m², dins de la parcel·la 178b que té una superfície total de 3.428 m², deixant una franja de protecció del llit del barranc. La zona és agrícola i no s'afecta cap espai natural protegit per la Llei 11/1994 d'Espais Naturals. L'actuació preveu la restauració de l'impacte ambiental de l'extracció amb el seu rebliment amb residus inerts, però caldrà incloure dins el programa de restauració el sistema de control i recollida dels possibles lixiviats. Visitada la zona s'ha pogut constatar que l'extracció ha estat parcialment realitzada.
  
Vist que l'estudi d'impacte ambiental ha estat sotmés al tràmit d'informació pública pel Servei Territorial d'Indústria i Energia, mitjançant anunci publicat en el Butlletí Oficial de la Província de València número 184, de data 05.08.98, sense que es presentara cap al·legació, segons fa constar el corresponent certificat del director territorial de la Conselleria d'Indústria i Comerç rebut en data 05.10.98.
  
Atés que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons resulta de l'article 5 de la Llei d'Impacte Ambiental i concordants del seu reglament.
  
Donat que en l'expedient han estat observats els tràmits establits en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en la resta de disposicions que hi són d'aplicació.
  
Vist que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, i fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, a l'efecte ambiental i sense perjudici de la prèvia obtenció de les autoritzacions sectorials que hi siguen d'aplicació, i en particular de la preceptiva llicència d'activitat municipal, l'explotació de la pedrera Pont Sec, al terme municipal de Moncada, sempre que l'activitat es desenvolupe de conformitat amb el compliment de les mesures proposades en l'estudi d'impacte ambiental i les modificacions introduïdes per les condicions següents:
  
1. El sistema d'impermeabilització previst amb 1 m d'argiles compactades, haurà de ser completat amb un dipòsit rígid de recollida de lixiviats i la corresponent xarxa interior. Tanmateix, se li recorda al promotor que la posada en marxa de les instal·lacions requereix la prèvia autorització de la Direcció General d'Educació i Qualitat Ambiental, de conformitat amb el que disposa l'article 13 de la Llei 10/1998, de 21 d'abril, de Residus.
  
2. Els residus que es podran admetre en l'abocador hauran de ser, exclusivament, enderrocs i runes de la construcció i altres materials inerts procedents de l'excavació de soterranis, terrabuidats i desmuntaments d'obra pública, o semblants. En conseqüència, queda prohibit l'abocament de qualsevol altre tipus de residus que puguen experimentar transformacions físiques, químiques o biològiques, o que siguen solubles o combustibles, o susceptibles de reaccionar en contacte amb altres matèries, com seria el cas de plàstics, paper i cartró, pneumàtics, quitrà (llevat de les restes de demolició de paviments i ferms), etc. Suplementàriament, el promotor haurà de preveure la necessitat de separar les possibles restes de metalls, fusta, cartró i altres restes que hi pogueren arribar mesclats amb les runes, o bé no admetre aqueix tipus de partides.
  
3. El Programa de Vigilància Ambiental haurà d'incloure el seguiment i el control volumètric i analític dels possibles lixiviats, desprès inclús de la fase de cloenda i restauració de l'abocador, i fins que aquests deixen de produir-se. Cas de detectar-se en ells qualsevol tipus de contaminació, se'ls haurà de donar el tractament de depuració escaient, traslladant-los, si cal, a una estació depuradora d'aigües residuals. En tot cas, com a mesura de seguretat i en previsió de pluges intenses, el dipòsit haurà de ser buidat sempre que s'arribe a la meitat de la seua capacitat.
  
4. El pressupost de restauració haurà de ser revisat per tal d'incloure els costos de condicionament de l'abocador (material d'impermeabilització, compactació adequada, dipòsit i xarxa de lixiviats?).
  
5. Se li recorda al promotor la prohibició de realitzar en la zona qualsevol tipus d'abocament no autoritzat i, particularment, dels produïts pels canvis d'oli, combustible i manteniment de la maquinària, que hauran de ser gestionats per taller o gestor de residus degudament autoritzat, d'acord amb el que disposa la Llei 10/1998, de Residus i el Reial Decret 833/1988, relatiu a la gestió de residus tòxics i perillosos.
  
6. Si durant el procés d'explotació de la pedrera, es trobaren restes paleontològiques, arqueològiques o etnològiques, el titular haurà de comunicar-ho a la Conselleria de Cultura, Educació i Ciència, de manera immediata, adoptant les mesures pertinents en ordre a la seua protecció i conservació, i de conformitat amb el que disposen els articles 63 i 65 de la Llei 4/1998, d'11 de juny, del Patrimoni Cultural Valencià.
  
7. El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anual, por duplicat, on queden recollits el balanç i l'estat actual de l'activitat en relació amb els volums extrets i aprofitats, amb els rebliments realitzats i amb l'aplicació del programa de vigilància ambiental i de la resta de mesures protectores i correctores previstes en l'estudi d'impacte ambiental i en la present declaració d'impacte ambiental, com també qualsevol possible incidència de caràcter mediambiental sorgida al llarg de l'activitat. Aquest servei haurà de remetre una de les còpies a aquesta direcció general.
  
Segon
  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret i els seus interessos.
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.
  
València, 20 de setembre de 1999.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 492/98-AIA, referent al projecte d'explotació d'una pedrera de calcària ornamental dins el perímetre de la concessió minera anomenada Simat, número 2.671, al terme municipal de Simat de la Valldigna (la Safor), promoguda pels senyors Eduardo Gómez Llagaria i Rafael Gómez Crespo.
  
Donat que a data 30.09.98, el Servei Territorial d'Indústria i Energia remet un exemplar del corresponent estudi d'impacte ambiental i projecte de restauració, i queda pendent la remissió, en el seu moment, del resultat de la informació pública.
  
Donat que, en contestació a les consultes realitzades, van ser rebudes, en les dates indicades, els següents escrits:
  
Informe del Servei de Gestió Forestal (13.01.99), en el qual manifesta no veure inconvenient, en principi, al projecte, pel fet de no afectar aquest a terrenys catalogats d'utilitat pública, encara que caldrà observar els continguts d'altres informes de la direcció territorial i de la resta de serveis.
  
Informe de l'Ajuntament de Simat de la Valldigna (05.02.99), pel qual comunica l'acord de la Comissió de Govern, de 25.01.99, amb caràcter desfavorable a la implantació de la pedrera, pel fet de no adequar-se al planejament urbanístic vigent i la necessitat de conservar els valors de protecció ambiental que gaudeixen els terrenys afectats, a més de considerar l'impacte visual i la degradació mediambiental que generaria aquest projecte.
  
Informes arqueològic i etnològic remesos per la Direcció General de Patrimoni Artístic (17.03.99), dels quals no es desprèn l'existència de restes històriques o culturals conegudes, que es pogueren veure afectades per la realització del projecte.
  
Tres informes remesos pel director territorial de Medi Ambient (18.05.99), realitzats, respectivament, per la tècnica de Microreserves, la Unitat de Vies Pecuàries i la Secció Forestal. El primer d'ells comunica que la zona afectada pel projecte allotja una flora de gran valor botànic i ecològic, que inclou la presència de l'endèmic exclusivament valencià Silene diclinis, protegida mitjançant l'Ordre de 20.12.85. També s'hi troba present l'espècie Cistus crispus, una estepa de les menys abundants i, per tant, rares de la Comunitat Valenciana, que cal conservar també. Per altra part, la zona presenta els següents hàbitats prioritaris: 1) Matolls termomediterranis i preestèpics (codi 5330), b) Zones subestèpiques de gramínies i anuals del Thero-Brachypodietea (codi 6220) i c) Pendents rocoses calcàries amb vegetació casmofítica (codi 8210). Tots aquests hàbitats vénen recollits dins la Directiva 97/62/CE del Consell, de 27/10/97. Per tot això, s'ha proposat una nova microreserva de flora, amb l'objectiu de conservar totes les poblacions existents de Silene diclinis en la Comunitat Valenciana i, conseqüentment, es desaconsella l'explotació minera en qüestió. L'informe de Vies Pecuàries comunica que el projecte afecta la sendera del camí de Xàtiva, classificada per Ordre de data 09.03.89 (DOGV de 14.04.89) amb una amplària de 20 m, per la qual cosa, l'explotació s'hauria de realitzar sense afectar-la, ja que la Llei 3/95, de 23 de març, de Vies Pecuàries (BOE del 24) no contempla la possibilitat d'ocupar aquestes vies ramaderes. L'informe de la Secció Forestal considera que l'emplaçament de la pedrera afecta a la forest consorciada V-3028, propietat de l'ajuntament, a més de terrenys particulars. També fa referència a la presència en la zona de l'espècie Silene diclinis, i destaca la seua importància i la necessitat de protegir les seues poblacions. En conseqüència, emet un informe desfavorable.
  
Vist que l'estudi d'impacte ambiental ha estat sotmés al tràmit d'informació pública pel Servei Territorial d'Indústria i Energia, mitjançant anunci publicat en el Butlletí Oficial de la Província de València número 253, de data 24.10.98, i havent-se presentat una al·legació per part de l'Ajuntament de Simat de la Valldigna, en la qual comunica que s'oposa a la concessió minera per afectar el perímetre d'investigació a sòl no urbanitzable protegit per les normes urbanístiques municipals, fet que també li ha estat comunicat al sol·licitant de la llicència d'obertura d'activitat, segons fa constar el corresponent certificat del director territorial de la Conselleria d'Indústria i Comerç rebut en data 21.12.98.
  
Atés que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons resulta de l'article 5 de la Llei d'Impacte Ambiental i concordants del seu reglament.
  
Vist que en l'expedient han estat observats els tràmits establits en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en la resta de disposicions que hi són d'aplicació.
  
Donat que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar no acceptable, als efectes ambientals, l'explotació de la pedrera de calcària ornamental Simat, al terme municipal de Simat de la Valldigna, en no resultar compatible la seua realització amb els valors mediambientals que són objecte de protecció legal, per part del planejament urbanístic vigent en el municipi, com també per l'afecció a l'endèmic exclusivament valencià Silene diclinis i altres espècies i hàbitats d'excepcional valor ambiental i ecològic.
  
Segon
  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret i els seus interessos.
  
Tercer
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.
  
València, 20 de setembre de 1999.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 521/98-AIA referent al projecte d'obertura d'una pedrera per a l'extracció d'arenes anomenada La Hoya, en el paratge de Las Casas (parcel·la 795 del polígon 10), al terme municipal d'Utiel (comarca de la Plana d'Utiel-Requena), el promotor del qual és el senyor Roberto Sánchez Haba.
  
Vist que en data 19.10.98, el Servei Territorial d'Indústria i Energia, de la Conselleria d'Ocupació, Indústria i Comerç, trasllada un exemplar de l'estudi d'impacte ambiental i projecte d'explotació, quedant pendent la remissió, en el seu moment, del resultat de la informació pública. Així mateix, la Secció de Gestió i Disciplina Urbanística de la COPUT trasllada, en data 03.02.99, còpia del projecte d'explotació i del seu estudi d'impacte ambiental, aportats pel promotor amb la sol·licitud d'autorització prèvia.
  
Vist que, com a conseqüència de les consultes realitzades als següents organismes: Direcció Territorial de Medi Ambient, Servei de Gestió Forestal, Direcció General de Patrimoni Artístic i Ajuntament d'Utiel, van ser rebudes, en les dates que s'indica, les següents contestacions:
  
Informe del Servei de Gestió Forestal (07.06.99), en què no s'aprecia cap impediment a la prossecució del projecte per no afectar aquest a terrenys catalogats d'utilitat pública, encara que s'hauran de tenir en compte els restants informes emesos des de la conselleria.
  
Informes d'etnologia i de la Unitat d'Inspecció del Patrimoni, remesos per la Direcció General de Patrimoni Artístic (07 i 21.06.99). D'aquests no es desprén que l'emplaçament del projecte afecte directament cap element historicocultural conegut, si bé, es troba inventariat un jaciment d'època romana (La Hoya Cadenas) en un emplaçament relativament pròxim, per la qual cosa cal recordar que si durant el desenvolupament de les labors es produïra alguna troballa, haurà de ser notificat immediatament a l'administració competent, en virtut del que estableix el títol III de la Llei 4/1998, de Patrimoni Cultural Valencià.
  
Informe de l'Ajuntament d'Utiel (11.08.99), comunicant que d'acord amb la seua PGOU, els terrenys afectats es troben en sòl no urbanitzable, zona XIII, on estan permeses les explotacions de mines i pedreres en totes les seues categories. D'altra banda, no es coneixen en el lloc jaciments arqueològics que pogueren veure's afectats per l'explotació. Per tot això, no hi ha impediment per a la seua implantació.
  
Vist que l'estudi d'impacte ambiental ha estat sotmés al tràmit d'informació pública pel Servei Territorial d'Indústria i Energia, per mitjà d'anunci publicat en el Butlletí Oficial de la Província de València núm. 262, de data 04.11.98, sense que s'hi presentaren al·legacions, segons consta en el corresponent certificat del director territorial, rebuda en data 29.12.98.
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits establits en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són d'aplicació.
  
Atés que l'article 5 de la Llei 2/1989 atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat per mitjà de Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, en ús de les facultats que tinc legalment atribuïdes, formule la següent
  
Declaració d'impacte ambiental.
  
Primer
  
Estimar acceptable, als sols efectes mediambientals i sense perjudici de la prèvia obtenció de les autoritzacions sectorials que li siguen d'aplicació, i en particular de la llicència d'activitat, l'explotació d'arenes anomenada La Hoya, al terme municipal d'Utiel, sempre que es desenvolupe de conformitat amb el compliment de les mesures proposades en l'estudi d'impacte ambiental i les modificacions introduïdes per les condicions següents:
  
1. Els treballs de restauració hauran de ser escomesos per mitjà de fases simultànies a les de l'avançament de l'explotació, de manera que es procedisca a restaurar progressivament l'espai afectat tan prompte com l'esgotament dels bancs ho permeta. En aquest sentit, els successius plans de labors a presentar anualment davant del Servei Territorial d'Indústria i Energia hauran de plantejar-se donant prioritat a l'esgotament d'aquells fronts i bancs de major quota que afavorisquen el compliment d'aquesta condició.
  
2. Cap als límits laterals de l'explotació, els talussos de bancs i les bermes del perfil de restauració s'hauran d'adaptar progressivament i suaument a la topografia del terreny natural circumdant, sense ocasionar contrastos ni formes excessivament geomètriques i sense superar els angles de pendent màxima establits per als dits bancs.
  
3. Tant els talussos finals com les bermes hauran de ser revegetades, a més de la sembra i arbrat (pins) previstos, per mitjà de la plantació d'espècies arbustives pròpies de l'àrea (coscoll, llentiscle, romaní), amb una densitat del menys 2.500 plançons per hectàrea. Hauran d'aplicar-se les atencions, regs i reposicions necessaris fins a aconseguir un bon desenvolupament vegetatiu de tota la vegetació implantada. El pressupost de restauració haurà de ser revisat i ampliat per a donar cabuda als costos derivats d'aquesta condició.
  
4. Es recorda al promotor la prohibició de realitzar en la zona qualsevol tipus d'abocament no autoritzat i, en particular, els produïts pels canvis d'oli, combustible i manteniment de la maquinària, que hauran de ser gestionats per taller o gestor de residus degudament autoritzat, d'acord amb el que disposa la Llei 10/1998, de Residus i en el Reial Decret 833/1988, relatiu a la gestió de residus tòxics i perillosos.
  
5. Si durant el procés d'explotació de la pedrera, es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura i Educació, de manera immediata, adoptant les mesures pertinents en orde a la seua protecció i conservació, i de conformitat amb el que estableixen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
6. El promotor queda obligat a presentar davant del Servei Territorial d'Indústria i Energia, abans del 31 de gener de cada any, un informe anual, en dos exemplars, on s'arrepleguen el balanç i l'estat actual de l'activitat, respecte als volums extrets i aprofitats, als rebliments efectuats i a l'aplicació de les mesures protectores i correctores previstes en el Pla de Restauració-Estudi d'Impacte Ambiental i en la present declaració d'impacte ambiental, així com qualsevol possible incidència sorgida en el desenvolupament d'aquestes. El dit servei remetrà una de les còpies a aquesta direcció general.
  
Segon
  
Notificar a les parts interessades que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret i interessos estimen pertinents.
  
Tercer
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.